32006R0838
L 154/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 838/2006 НА СЪВЕТА
от 20 март 2006 година
за прилагане на Споразумението под формата на размяна на писма между Европейската общност и Китайската народна република съгласно член XXIV:6 и член XXVIII от Общото споразумение за митата и търговията (ГАТТ) 1994 г. относно измененията на тарифните отстъпки, предвидени в списъците на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република, в хода на присъединяването им към Европейския съюз, както и за изменение и допълнение на приложение I към Регламент (EИО) № 2658/87 относно тарифната и статистическата номенклатура и Общата митническа тарифа
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 от него,
като взе предвид предложението на Комисията,
като има предвид, че:
(1)
С Регламент (EИО) № 2658/87 на Съвета (1) бе създадена номенклатура на стоките, по-долу наричана „Комбинирана номенклатура“, и бяха определени конвенционалните ставки на митата от Общата митническа тарифа.
(2)
С Решение 2006/398/EО от 20 март 2006 г. за сключването на Споразумение под формата на размяна на писма между Европейската общност и Китайска народна република съгласно член XXIV:6 и член XXVIII от Общото споразумение за митата и търговията (ГАТТ) 1994 г. относно измененията на тарифните отстъпки, предвидени в списъците на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република, в хода на присъединяването им към Европейския съюз (2), Съветът одобри от името на Общността упоменатото споразумение с цел завършване на преговорите, инициирани съгласно член XXIV:6 от ГАТТ 1994 г.
(3)
Поради това Регламент (EИО) № 2658/87 следва съответно да бъде изменен и допълнен,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (EИО) № 2658/87 се изменя, както следва:
a)
в част втора, списък на митата, митническите ставки се изменят, както е показано в буква a) от приложението към настоящия регламент;
б)
част трета, раздел III, приложение 7, озаглавено „Тарифни квоти на СТО, които следва да бъдат открити от компетентните органи на Общността“, се изменя с митническите ставки, както и се допълва с количествата, които се определят съгласно условията, посочени в буква б) от приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Член 1, буква б) се прилага шест седмици след датата на публикуването на настоящия регламент.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 март 2006 година.